"ઓહો ! હું બોલી ઉઠ્યો, "આ તો સિવિઝલાઇઝડ-સુધરેલો ટાપુ લાગે છે." "પૂરેપૂરો" ત્યાં હાજર એક જાપાનીઝ ગૃહસ્થ કોમાશી જે ત્યાં કલાઇની ખાણ ચલાવતો હતો અને અંગ્રેજી જાણતો હતો તેણે કહ્યું. તેણે વધુમાં ઉમેર્યું કે ‘આ પ્રજા જેવી ભલી, લાયક, અશરાફ અને પરોપકારી પ્રજા ધરતીના પડ પર બીજે ક્યાંય તમને નહિ મળે.’ પછી અમને ખબર પડી કે તે દેશના રાજા ત્યાંના જાપાનીઝ ગવર્નરની સગવડ ખાતર સારાં એવાં પેન્શનથી રાજગાદી અને કારોબાર જાપાનીઝ ગવર્નરને સોંપી દઇ તખ્ત ઉપરથી ઉઠી ગયા હતા, અને તેમણે કેવળ સરભરા ખાતું પોતાને હસ્તક રાખ્યું હતું. ગવર્નરની ભલામણથી પેલા ખાણવાળા જાપાનીઝ કોમાશીને અમારા ભોમિયા તરીકે અમારી સાથે ટાપુના જુદા જુદા ભાગોમાં ફરવાની માહિતી આપવાની આજ્ઞા થઇ.